L'àrea de Carreteres de la Diputació de València millorarà un tram de la via CV-3706 entre Llíria i Vilamarxant
05 de abril de 2024

La Diputació de València i l'Ajuntament de Llíria subscriuran un conveni per a millorar la CV-3706, coneguda com la carretera de la Vilamarxant, en el tram que va des del carrer Juan Izquierdo, a la localitat edetana, fins a la rotonda de connexió de Benaguasil a la CV-35.

La diputada de Carreteres, Reme Mazzolari, ha indicat que “és una via que té un trànsit considerable perquè és l'eixida natural cap a la A-3 per la CV-50, d'una banda, i a la CV-35 en l'altre sentit. D'aquí ve que hàgem considerat esta actuació com a prioritària”.

En este sentit, Mazzolari, ha explicat que “l'Ajuntament de la capital del Camp de Túria ja comptava amb un projecte constructiu, però el cost de l'actuació era inassumible per les arques municipals. Per això, s'ha optat per la fórmula del conveni, que ens estalvia el temps i els diners que implicaria la redacció d'un projecte propi de la Diputació”.

Per part seua, el regidor de Mobilitat Sostenible de Llíria, Paco García, ha assenyalat que “la carretera de Vilamarxant és una via que va cedir la Generalitat a l'Ajuntament fa anys, però les seues dimensions i característiques feien inviable econòmicament que poguérem assumir la seua renovació”, al mateix temps que ha volgut “agrair la col·laboració de la Diputació, que assumirà el cost de l'actuació que arreplega el projecte amb el qual comptàvem en el consistori”.

Amb un pressupost de licitació de 658.000 euros, la intervenció sobre la CV-3706 consistirà principalment en actuacions de reparació, pavimentació i senyalització, per a millorar la seguretat de la carretera.